Diari Oficial de la Generalitat Valenciana


Sumari del DOGV 4033, del 02-07-2001 (2001/6368)

RESOLUCIÓ de 18 de juny de 2001, de la Subsecretaria del Secretariat del Govern i Relacions amb les Corts de la Presidència de la Generalitat, per la qual es disposa la publicació del Protocol d'Intencions entre la Conselleria d'Indústria i Comerç i l'Ajuntament d'Alacant en matèria de revitalització comercial urbana de la ciutat.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4033

Data del DOGV
:   02-07-2001

Secció del DOGV
:   III. CONVENIS I ACTES - A) CONVENIS INTERADMINISTRATIUS

Número del document
:   2001/6368


Data del document
:   18-06-2001

Organisme emissor
:   Presidència de la Generalitat

Tipus de document
:   Resolució

Descriptors 

:   * Alacant
    * cooperació administrativa
    * administració local
    * comerç interior

RESOLUCIÓ de 18 de juny de 2001, de la Subsecretaria del Secretariat del Govern i Relacions amb les Corts de la Presidència de la Generalitat, per la qual es disposa la publicació del Protocol d'Intencions entre la Conselleria d'Indústria i Comerç i l'Ajuntament d'Alacant en matèria de revitalització comercial urbana de la ciutat. [2001/X6368]
  
Subscrit, després de la tramitació prèvia reglamentària, entre la Conselleria d'Indústria i Comerç i l'Ajuntament d'Alacant, el 2 de març de 2001, un Protocol d'Intencions en matèria de revitalització comercial urbana de la ciutat d'Alacant, i en compliment del que estableix l'article 3.4 del Decret 20/1993, de 8 de febrer, del Govern Valencià, cal publicar en el Diari Oficial de la Generalitat Valenciana l'esmentat Protocol, que ha quedat inscrit en el Registre de Convenis amb el número 0350/2001, i que figura com a annex d'aquesta resolució.
  
València, 18 de juny de 2001.- La subsecretària del Secretariat del Govern i Relacions amb les Corts: Amparo Koninckx Frasquet.
  
Protocol d'intencions entre la Conselleria d'Indústria i Comerç i l'Ajuntament d'Alacant, en matèria de revitalització comercial urbana de la ciutat.
  
A Alacant, 2 de març de 2001
  
Reunits
  
D'una part, el Sr. Fernando V. Castelló Boronat, conseller d'Indústria i Comerç, en virtut de l'Acord del Govern Valencià de data 30 de gener de 2001.
  
I de l'altra, el Sr. Luis Díaz Alperi, alcalde president de l'Ajuntament d'Alacant, en nom i representació de l'Ajuntament, que està facultat per a subscriure el present conveni en virtut de l'Acord adoptat pel ple de la corporació en sessió de data 20 de desembre de 2000.
  
Exposen
  
I. El PAC Lucentum d'Alacant, fruit de la col·laboració entre la Conselleria d'Indústria i Comerç i l'Ajuntament d'aqueixa ciutat, ha significat un esforç sense precedents a l'hora d'analitzar i planificar la interrelació comerç-territori-espai urbà a Alacant. Mitjançant aquest instrument s'han fixat les bases per a la revitalització del comerç urbà, proposant un conjunt de mesures de tractament integral del comerç en les àrees comercials tradicionals de la ciutat, a fi d'aglutinar esforços i aconseguir espais perfectament competitius i adaptats a les necessitats de l'activitat comercial, aconseguint afavorir l'activitat de les PIME comercials a través de la creació d'infraestructures de suport mitjançant la creació d'illes per a vianants o unes altres mesures que faciliten la circulació i l'estada dels vianants, reforçant-les amb una sèrie de mesures perquè aquestes aglomeracions comercials de caràcter urbà funcionen com a autèntics centres comercials quant a infraestructura, equipament, imatge i gestió.
  
II. El mencionat pla, a partir d'una fase de diagnòstic, amb un estudi exhaustiu de l'oferta i dels distints aspectes que incideixen en l'activitat comercial i en la funcionalitat de la trama urbana, proposa una sèrie d'accions que abracen tant l'adaptació dels carrers a la seua funció comercial com aspectes de trànsit, accessibilitat, mobiliari urbà, senyalètica, creació de zones de càrrega i descàrrega, aparcaments, etc.
  
III. D'acord amb les directrius del mateix pla s'ha dissenyat un sistema d'atenció a les necessitats d'inversió resultants, tant mitjançant procediments específics de finançament compartit entre les administracions, per mitjà de protocols i convenis específics de col·laboració, com recorrent a les línies tradicionals de suport a la modernització de PIME, amb vista a actuar ordenadament sobre el teixit comercial d'Alacant, incentivant la seua modernització, al temps que s'incentiven accions tendents a la creació d'estructures integrades de direcció i gestió de zones comercials determinades, incloent-hi accions de caràcter promocional.
  
IV. Amb aquesta finalitat, la Conselleria d'Indústria i Comerç i l'Ajuntament d'Alacant van subscriure un protocol de col·laboració per al període 1998-2000 que ha possibilitat un intens procés de col·laboració en matèria de modernització del comerç tradicional i dels mercats municipals de la ciutat. Durant aquest període s'han desenvolupat importants inversions que s'han traduït en un canvi de tendència, aconseguint un indubtable augment de l'atractiu comercial de la ciutat, fet que ha transcendit l'àmbit estrictament comercial, en veure's afavorit el conjunt de la vida ciutadana, aconseguint, al mateix temps, la consolidació d'un model equilibrat de ciutat.
  
IV. Així, acomplides les previsions quant a actuacions i inversions previstes en l'anteriorment esmentat protocol, s'estima convenient continuar l'estreta col·laboració que mantenien ambdues institucions, a fi de continuar desenvolupant el contingut de l'anteriorment esmentat PAC Lucentum i donar un nou impuls a la revitalització comercial de la ciutat.
  
Per això, i conscients de la necessitat de dissenyar actuacions a mitjà termini que permeten l'obtenció d'importants sinergies derivades d'una actuació coordinada, i sense perjudici de l'existència d'altres convenis particulars entre les institucions firmants d'aquest protocol, ambdues parts, de comú acord, manifesten la seua voluntat de subscriure el present document que es regirà per les següents
  
Estipulacions
  
Primera
  
L'objecte del present protocol és fixar les bases de la col·laboració entre la Conselleria d'Indústria i Comerç i l'Ajuntament d'Alacant en matèria de revitalització comercial urbana de la ciutat, fins a l'any 2003.
  
Segona
  
Els àmbits de col·laboració entre ambdues institucions seran els següents:
  
- Elaboració d'estudis i plans estratègics referits al comerç i/o als mercats municipals de la ciutat.
  
- Assessorament tècnic i prestació de serveis en matèria de comerç i de l'activitat comercial.
  
- Formació d'empresaris i treballadors que desenvolupen la seua activitat en empreses de distribució comercial i/o als mercats municipals.
  
- Realització de campanyes publicitàries o activitats de promoció del xicotet comerç alacantí.
  
- Modernització de les xicotetes i mitjanes empreses comercials que desenvolupen la seua activitat al medi urbà i/o als mercats municipals.
  
- Reforma, equipament, modernització i adaptació a les noves tendències dels mercats municipals.
  
- Inversions derivades de l'adaptació dels espais urbans per a una adequada funcionalitat comercial.
  
- Qualssevol altres que, segons el criteri d'ambdues institucions, contribuïsquen positivament a la revitalització comercial urbana i/o a la modernització dels mercats municipals.
  
Tercera
  
Als efectes previstos en aquest protocol, tindran la consideració de zones tradicionals el perímetre definit pels següents carrers:
  
- Nucli antic: passeig Esplanada d'Espanya, pl. Porta del Mar, av. Juan Bautista Lafora, c/ Gravina, pl. Santa Maria, c/ Barceló, pl. Arquitecte Miguel López, c/ Sant Roc, c/ Degà Zaragoza, c/ Diputat Ausset, c/ Navíos, c/ Argensola, pl. de Sant Cristòfol, rambla de Méndez Núñez, passeig Esplanada d'Espanya.
  
- Raval Roig - Mare de Déu del Socors, pl. Porta del Mar, av. Juan Bautista Lafora, av. de Jovellanos, passeig de Gómiz, av. de Dénia, pl. Dr. Mas Magro, c/ Na Violant, c/ Mare de Déu del Socors, pl. Porta del Mar.
  
- Centre tradicional: rambla de Méndez Nuñez, pl. de Sant Cristòfol, c/ Argensola, c/ Álvarez, c/ Tinent Daoiz, c/ Enginyer Francisco Mira, av. Alfonso X el Savi, pl. dels Estels, av. Federico Soto, pl. Dr. Balmis, c/ Canalejas, pl. de Canalejas, passeig Esplanada d'Espanya, rambla de Méndez Núñez.
  
- Mercat de Sant Ferran: av. General Marvá, c/ Fernández Flórez, con. Ronda, c/ Pintor Murillo, c/ Alcalde Alfonso de Rojas, pl. de Espanya, c/ Sant Vicent, av. Alfonso X el Savi, pl. dels Estels, av. General Marvá.
  
- Sant Anton: pl. Dr. Mas Magro, c/ Vázquez de Mella, c/ Costera de la Fàbrica, c/ Sevilla, c/ Sant Carles, av. de Xixona, pl. d'Espanya, c/ Sant Vicent, c/ Enginyer Francisco Mira, c/ Tinent Daoiz, c/ Álvarez, c/ Diputat Ausset, c/ Degà Zaragoza, c/ Navíos, c/ Sant Roc, c/ Sant Joan, c/ Mare de Déu del Socors, c/ Na Violant, pl. Dr. Mas Magro.
  
Així mateix, i de comú acord entre les parts també podran ser objecte d'inclusió en aquest protocol aquelles altres zones urbanes que, sense formar part de les definides, tinguen vinculació amb les àrees delimitades o actuen com a subàrees tradicionals de centralitat comercial.
  
Quarta
  
L'Ajuntament d'Alacant es compromet de complementar les ajudes que la Conselleria d'Indústria i Comerç concedisca per a la modernització de les xicotetes i mitjanes empreses comercials establides o que, si és el cas, puguen establir-se a la ciutat d'Alacant, inclosos els mercats municipals, mitjançant una aportació, com a màxim, igual a la de la Conselleria, sense que en cap cas la suma d'ambdues puga superar el 40% de la inversió realitzada pel titular, i crearà a aquest efecte la corresponent partida en el pressupost de despeses.
  
Les subvencions es tramitaran i concediran d'acord amb el que s'ha establit en les corresponents ordres de convocatòria que anualment publica la Conselleria d'Indústria i Comerç, per les quals es regulen les ajudes en matèria de modernització del comerç interior i promoció comercial.
  
Als efectes d'obtenir les ajudes que concedirà l'Ajuntament d'Alacant serà suficient l'expedient tramitat davant la Conselleria, i l'Ajuntament d'Alacant acceptarà la resolució que aquesta prenga després del seu estudi.
  
La Conselleria d'Indústria i Comerç comunicarà a l'Ajuntament d'Alacant les sol·licituds presentades i una vegada resoltes aquestes, les que siguen resoltes favorablement, i informarà l'Ajuntament sobre els imports finals autoritzats a cada titular després de la justificació i verificació de les inversions a les quals s'ha donat suport inicialment.
  
Cinquena
  
La Conselleria d'Indústria i Comerç i l'Ajuntament d'Alacant inclouran en els respectius pressupostos la dotació econòmica suficient per al compliment dels fins previstos en aquest protocol. La distribució anual es detallarà mitjançant addendes a aquest i/o convenis particulars.
  
Sisena
  
L'Ajuntament haurà de presentar davant la Direcció General de Comerç i Consum de la Conselleria d'Indústria i Comerç les propostes concretes d'accions que s'estimen més convenients per al millor compliment dels objectius assenyalats.
  
Setena
  
A la vista de les propostes presentades, la Conselleria d'Indústria i Comerç, mitjançant convenis específics i/o resolucions particulars, adequades a la normativa vigent en matèria d'ajudes a la modernització del comerç i promoció comercial, determinarà en cada cas el nivell de participació en el desenvolupament de les accions concretes susceptibles de suport.
  
Huitena
  
La vigència del present protocol finalitza el pròxim dia 31 de desembre de l'any 2003 i es podrà prorrogar per voluntat expressa de les parts.
  
I, com a prova de conformitat, les parts atorgadores firmen el present protocol d'intencions, en doble exemplar, al lloc i en la data indicats ut supra.
  
El conseller d'Indústriai Comerç,
  
FERNANDO V. CASTELLÓ BORONAT
  
L'alcalde'president de l'Ajuntament d'Alacant,
  
LUIS DÍAZ ALPERI